Aleksandr Vasil'evič Suvorov

Aleksandr Vasil'evič Suvorov (an sirìlich: Алекса́ндр Васи́льевич Суво́ров), nassù a Mosca ij 24 ëd novèmber dël 1729 e mòrt ai 18 ëd magg dël 1800, a San Peroborgh a l'era un comandant militar russ.
 La cariera 
Suvorov a l'era stàit un vajant ufissial, comandant dj'armade ëd Catlin-a II, ch'a l'avìa nominalo marëssal e mandalo an pension.
 La campagna d'Italia dël 1799 
Pàul I a l'avìa torna ciamalo an servissi an afidand-je ël comand suprem dj'armade russe ant la campagna d'Italia dël 1799, da banda dl'esèrcit amperial austrìach comandà dal feldmarëssal Melas. An batend ij generaj fransèis Moreau e Macdonald, për soa assion vers la fin dël 1799 a-i restava an man dij republican mach pì Génoa assedià.

An intrand a Turin, an sò proclama a la popolassion a fortìa ch'a l'era vnù për buté torna an sël tròno ël re. Ma la polìtica austrìaca a l'avìa na posission diferenta e sòn a l'avìa possà Pàul I a artiresse da la coalission.

Dapress a sòn Suvorov a l'era portasse an Ësvìssera, për giuteje al general Korsarov ch'a l'era an dificoltà; ma ij russ a vnisìo batù ant la bataja ëd Zurigh e a ancaminavo n'artirà disastrosa a travers ël San Gotard. Suvorov a l'era comsëssìa riessù a salvé j'armade russe da esse pijà përzonere.

 La destitussion 
Rintrà a Mosca, Suvorov a l'era stait destituì da lë Tsar e a l'era mòrt pòche sman-e apress, ij 18 ëd magg dël 1800, a San Peroborgh.

 Monument e comemorassion 
Lissànder I a l'ha peui fàit fé a San Peroborgh na statua an sò onor. An general as trata 'd na figura motobin selebrà an tute j'époche dla Russia, 'cò fin-a l'Union Soviética a l'avìa dedicaje dij francobòj.

Suvorov, Aleksandr Vasil'evič